## Παρεμβολή σημείων

##

Το εργαλείο "Παρεμβολή Σημείων" σας επιτρέπει να προβλέψετε τιμές σε νέες τοποθεσίες, με βάση τις μετρήσεις από μια συλλογή σημείων. Το εργαλείο παίρνει δεδομένα σημείου με τιμές σε κάθε σημείο και επιστρέφει περιοχές ταξινομημένες με προβλεπόμενες τιμές. Για παράδειγμα

- Μια περιφέρεια διαχείρισης ποιότητας αέρα διαθέτει αισθητήρες που μετρούν τα επίπεδα μόλυνσης. Το εργαλείο "Σημεία Παρεμβολής" μπορεί να χρησιμοποιηθεί για να προβλεφθούν τα επίπεδα μόλυνσης σε τοποθεσίες όπου δεν υπάρχουν αισθητήρες, όπως οι τοποθεσίες με πληθυσμούς σε κίνδυνο—σχολεία ή νοσοκομεία, για παράδειγμα.
- Προβλέψτε τις συγκεντρώσεις βαρέων μετάλλων σε καλλιέργειες, με βάση τα δείγματα που λαμβάνονται από μεμονωμένα φυτά.
- Προβλέψτε τα επίπεδα θρεπτικών συστατικών του εδάφους (άζωτο, φώσφορος, κάλιο, κ.λπ.) και άλλους δείκτες (όπως η ηλεκτρική αγωγιμότητα), για να μελετήσετε τις σχέσεις τους με την απόδοση της σοδειάς και να δώσετε ακριβείς ποσότητες συστατικών λιπάσματος για κάθε τοποθεσία του αγρού.
- Οι μετεωρολογικές εφαρμογές περιλαμβάνουν πρόβλεψη θερμοκρασίας, βροχόπτωσης και συναφείς μεταβλητές (όπως η όξινη βροχή).

## Επιλέξτε το σημειακό θεματικό επίπεδο που περιέχει τοποθεσίες με γνωστές τιμές

Το σημειακό θεματικό επίπεδο που θα χρησιμοποιηθεί ως βάση για την παρεμβολή.

Εκτός από την επιλογή ενός θεματικού επιπέδου από το χάρτη σας, μπορείτε επίσης να επιλέξετε την Επιλογή θεματικού επιπέδου ανάλυσης Living Atlas ή την Επιλογή θεματικού επιπέδου ανάλυσης που βρίσκονται στο τέλος της πτυσσόμενης λίστας. Αυτό ανοίγει μια συλλογή θεματικών επιπέδων που είναι χρήσιμα για πολλές αναλύσεις.

## Επιλογή πεδίου για παρεμβολή

Επιλέξτε το πεδίο που περιέχει τις τιμές που θέλετε να παρεμβληθούν.

## Βελτιστοποίηση για

Επιλέξτε την προτίμησή σας, ταχύτητα έναντι ακρίβειας. Ο υπολογισμός των προβλέψεων μεγαλύτερης ακρίβειας διαρκεί περισσότερη ώρα.

## Εξαγόμενα σφάλματα πρόβλεψης

Αν επιλεγεί, δημιουργείται ένα θεματικό επίπεδο με τυπικά σφάλματα για τις προβλέψεις παρεμβολής. Το όνομα του εξαγώμενου θεματικού επιπέδου θα είναι το όνομα του θεματικού επιπέδου που θα προκύψει με προσαρτημένη τη λέξη "Σφάλματα".

Τα τυπικά σφάλματα είναι χρήσιμα, επειδή παρέχουν πληροφορίες για την αξιοπιστία των προβλεπόμενων τιμών. Ένας απλός πρακτικός κανόνας είναι ότι, στο 95% των περιπτώσεων, η πραγματική τιμή θα βρίσκεται μεταξύ δύο τυπικών σφαλμάτων της προβλεπόμενης τιμής. Για παράδειγμα, έστω ότι μια νέα τοποθεσία λαμβάνει την τιμή πρόβλεψης 50 με τυπικό σφάλμα 5. Αυτό σημαίνει ότι η καλύτερη εκτίμηση του εργαλείου είναι ότι η πραγματική τιμή σε αυτή την τοποθεσία είναι 50, αλλά μια λογική υπόθεση είναι ότι μπορεί να είναι μεταξύ 40 και 60. Για να υπολογίσετε αυτό το εύρος εύλογων τιμών, πολλαπλασιάστε το τυπικό σφάλμα επί 2, προσθέστε αυτή την τιμή στην τιμή πρόβλεψης για να λάβετε το άνω όριο του εύρους και αφαιρέστε την από την τιμή πρόβλεψης για να λάβετε το κάτω όριο του εύρους.

## Ταξινόμηση κατά

Επιλέξτε τον τρόπο ταξινόμησης των προβλεπόμενων τιμών σε περιοχές.

- Γεωμετρικό διάστημα—Οι περιοχές βασίζονται σε διαστήματα κλάσεων με γεωμετρική σειρά. Αυτή η μέθοδος διασφαλίζει ότι το εύρος κάθε κλάσης θα έχει περίπου τον ίδιο αριθμό τιμών σε κάθε κλάση και ότι η αλλαγή μεταξύ των διαστημάτων είναι συνεπής.
- Ίσο διάστημα—Δημιουργούνται τέτοιες περιοχές ώστε το εύρος των προβλεπόμενων τιμών να είναι ίσο για κάθε περιοχή.
- Ίση περιοχή—Δημιουργούνται τέτοιες περιοχές ώστε ο αριθμός των τιμών δεδομένων να είναι ίσος για κάθε περιοχή. Για παράδειγμα, αν τα δεδομένα έχουν περισσότερες μεγάλες τιμές παρά μικρές τιμές, θα δημιουργηθούν περισσότερες περιοχές για τις μεγάλες τιμές.
- Χειροκίνητα—Αυτή η επιλογή σάς επιτρέπει να προσδιορίσετε το δικό σας εύρος τιμών για τις περιοχές. Αυτές οι τιμές θα εισαχθούν στην παράμετρο Τιμές διαχωρισμού κλάσεων παρακάτω.

## Αριθμός κλάσεων

Καθορίζει τον αριθμό κλάσεων (εύρος προβλεπόμενων τιμών) στο εξαγόμενο θεματικό επίπεδο. Κάθε κλάση προσδιορίζει το όριο των περιοχών. Οι τιμές αυτών των κλάσεων θα προσδιοριστούν από την παραπάνω παράμετρο Ταξινόμηση κατά.

## Τιμές διαχωρισμού κλάσεων

Εισάγετε τις τιμές διαχωρισμού κλάσεων που θέλετε, διαχωρισμένες με διαστήματα. Για παράδειγμα, αν θέλετε να διαχωρίζονται οι κλάσεις σε τιμές 1,5, 3 και 7, εισαγάγετε `1,5 3 7`. Αυτές οι τιμές προσδιορίζουν το ανώτερο όριο κάθε κλάσης, οπότε ο αριθμός των κλάσεων θα ισούται με τον αριθμό των τιμών που εισάγονται. Δεν θα δημιουργηθούν περιοχές για καμία τοποθεσία της οποίας οι προβλεπόμενες τιμές είναι ανώτερες από τη μεγαλύτερη τιμή διαχωρισμού που έχει εισαχθεί. Πρέπει να εισάγετε τουλάχιστον δύο τιμές, αλλά όχι περισσότερες από 32.

## Αποκοπή εξόδου σε

Σχεδιάστε ή δώστε ένα θεματικό επίπεδο που θα καθορίζει την περιοχή στην οποία θέλετε να σχεδιαστεί το αποτέλεσμα. Για παράδειγμα, αν παρεμβάλλετε μετρήσεις μόλυνσης μιας λίμνης, μπορεί να χρησιμοποιήσετε το όριο της λίμνης σε αυτήν την παράμετρο και το αποτέλεσμα θα σχεδιαστεί εντός του ορίου της λίμνης.

## Πρόβλεψη σε αυτές τις τοποθεσίες

Σχεδιάστε ή δώστε ένα θεματικό επίπεδο που θα καθορίζει σημειακές τοποθεσίες για τον υπολογισμό των τιμών πρόβλεψης. Αυτό σας επιτρέπει να κάνετε προβλέψεις σε συγκεκριμένες τοποθεσίες ενδιαφέροντος. Για παράδειγμα, αν το θεματικό επίπεδο εισόδου αντιπροσωπεύει μετρήσεις επιπέδων μόλυνσης, μπορείτε να χρησιμοποιήσετε αυτή την παράμετρο για να προβλέψετε τα επίπεδα μόλυνσης σε τοποθεσίες με πληθυσμούς μεγάλου κινδύνου, όπως σχολεία ή νοσοκομεία. Στη συνέχεια, μπορείτε να χρησιμοποιήσετε αυτές τις πληροφορίες για να κάνετε συστάσεις στους υπεύθυνους για την υγεία στις εν λόγω τοποθεσίες.

Αν παρέχεται, αυτό το εργαλείο εξάγει ένα σημειακό θεματικό επίπεδο με προβλέψεις στις καθορισμένες τοποθεσίες. Το όνομα του εξαγώμενου θεματικού επιπέδου θα είναι το όνομα του θεματικού επιπέδου που θα προκύψει με προσαρτημένη τη λέξη "Σημεία".

## Όνομα θεματικού επιπέδου αποτελεσμάτων

Αυτό είναι το όνομα του θεματικού επιπέδου που θα δημιουργηθεί στην ενότητα Περιεχόμενο και θα προστεθεί στο χάρτη. Το προεπιλεγμένο όνομα βασίζεται στο όνομα του εργαλείου και στο όνομα του θεματικού επιπέδου εισόδου. Αν το θεματικό επίπεδο υπάρχει ήδη, θα σας ζητηθεί να δώσετε άλλο όνομα.

Με τη χρήση του πτυσσόμενου πλαισίου Αποθήκευση αποτελέσματος σε, μπορείτε να καθορίσετε το όνομα ενός φακέλου στην ενότητα Το περιεχόμενό μου όπου θα αποθηκευτεί το αποτέλεσμα.